**Dylan Armstrong** (s. 15. tammikuuta 1981 Kamloops, Brittiläinen Kolumbia) on kanadalainen kuulantyöntäjä. Hänen nykyisenä valmentajanaan toimii entinen moukarinheiton olympiakultamitalisti Anatoli Bondartšuk.

Ennen kuin Armstrong keskittyi täysin kuulantyöntöön vuonna 2004, oli hän myös lahjakas moukarin- ja kiekonheittäjä. Hän saavutti Pan-Amerikan juniorimestaruuskilpailuissa 1999 kultaa moukarinheitossa, hopeaa kuulantyönnössä ja pronssia kiekonheitossa. Hän pitää edelleen hallussaan moukarinheiton Pohjois-Amerikan lukio- ja nuorisotason ennätyksiä. Samasta lajista Armstrong voitti nuorten MM-hopeaa vuonna 2000.

Armstrong sai pronssia Jeux de la Francophonie -kilpailuiden kuulantyönnössä 2001. Osakan MM-kilpailuissa 2007 hän sijoittui yhdeksänneksi. Saman vuoden Pan Amerikan kisoissa Rio de Janeirossa hän voitti kultaa tuloksella 20,10. Valencian sisäratojen MM-kilpailuissa 2008 hän karsiutui loppukilpailusta.

Armstrong sijoittui Pekingin olympialaisissa 2008 kuulantyönnön loppukilpailussa alun perin neljänneksi häviten Valko-Venäjän Andrei Mih’nevitšille vain yhdellä senttimetrillä. Hänen finaalituloksensa 21,04 metriä oli silloinen Kanadan ulkoratojen ennätys. Vuonna 2014 Armstrong nousi kilpailun kolmanneksi kun Mih’nevitš hylättiin dopingin vuoksi. Berliinin MM-kilpailuissa 2009 hän karsiutui loppukilpailusta. Dohan sisäratojen MM-kilpailuissa 2010 hän sijoittui alun perin neljänneksi Kanadan ennätyksellä 21,39, mutta nousi myöhemmin kolmanneksi Andrei Mih’nevitšin dopinghylkäyksen jälkeen. Armstrong työnsi 2. kesäkuuta 2010 Baunatalissa Kanadan ennätykseksi tuloksen 21,58 m. Delhin Kansainyhteisön kisoissa 2010 hän voitti kultaa tuloksella 21,02.

Vuonna 2011 Armstrong paransi Kanadan ennätystä kahdesti työnnettyään huhtikuussa 21,72 m ja kesäkuussa 22,21 m. Daegun MM-kilpailuissa hän voitti hopeaa tuloksella 21,64 m ja Pan-Amerikan kisoissa Guadalajarassa kultaa tuloksella 21,30 m. Istanbulin sisäratojen MM-kilpailuissa 2012 hän karsiutui loppukilpailusta. Lontoon olympialaisissa 2012 hän sijoittui viidenneksi. Yleisurheilun MM-kilpailuissa Moskovassa 2013 Armstrong sijoittui kuulantyönnössä pronssille tuloksella 21,34.

Armstrong on voittanut Kanadan mestaruuden kuulantyönnössä 2006, 2007, 2008, 2009, 2010, 2011 ja 2012, moukarinheitossa 2000, 2001, 2002 sekä kiekonheitossa 2000.

Henkilökohtaiset ennätykset
---------------------------

Lähde: IAAF ja Tilastopaja

* Kuulantyöntö: ulkoradoilla 22,21 m (25.6.2011 Calgary, Kanadan ennätys), hallissa 21,39 m (13.3.2010 Doha, Kanadan ennätys)
* Moukarinheitto: 71,51 m (19.4.2003 Walnut)
* Kiekonheitto: 54,60 m (18.7.2000 Montréal)

Lähteet
-------

1. 1 2 3 4  Profile - Dylan Armstrong *athletics.ca*.  Arkistoitu 16.1.2014. Viitattu 5.7.2012. (englanniksi)
2. ↑  Dylan Armstrong *pacificsport.com*.  Arkistoitu 4.8.2008. Viitattu 11.10.2009. (englanniksi)
3. ↑  Shot Put - M Final *iaaf.org*.  15.8.2008. Viitattu 11.10.2009. (englanniksi)
4. ↑  2008 CANADIAN OUTDOOR SENIOR MEN RECORDS *athletics.ca*.  31.12.2008. Viitattu 11.10.2009. (englanniksi)[vanhentunut linkki]
5. 1 2  Rönkä, Otto: Kanadalainen kuulamies sai olympiamitalin kuusi vuotta myöhässä  22.8.2014. Yle Urheilu. Viitattu 21.9.2014.
6. ↑  Shot Put - M Final *iaaf.org*.  13.3.2010. Viitattu 18.3.2010. (englanniksi)
7. ↑  Kamloops’ Dylan Armstrong annihilates Canadian Shot Put record *athletics.ca*.  2.6.2010. Viitattu 5.6.2010. (englanniksi)
8. ↑  Kenian naiset kovia – Englannin aitureille kolmoisvoitto Delhissä *yleisurheilunkuvalehti.fi*. Viitattu 19.10.2010. (englanniksi)
9. 1 2  Dylan Armstrong Tilastopaja (vaatii kirjautumisen, maksullinen palvelu).  (englanniksi)
10. ↑  Yliastutulla MM-kultaan, Yhdysvaltojen protesti hukkaan, Yle.fi Urheilu
11. ↑  Dylan Armstrong Kansainvälinen yleisurheiluliitto.  (englanniksi)

  


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* World Athletics
* Tilastopaja 🔒

 |

 |